
讛讜专讬讜转 讙 注"讘 - 驻讬专讜砖 砖讟讬讬谞讝诇抓

讗讜 讚诇诪讗 [砖诪讗] 讬讚讬注讛 讚讛讛讜讗 [砖诇 讗讜转讜] 讘讬转 讚讬谉 砖讛讜专讜 讘注讬谞谉 [爪专讬讻讬诐 讗谞讜]; 讜讗讜转讜 讘讬转 讚讬谉 讛专讬 讗讬谞讜 拽讬讬诐 注讜讚! 砖讗诇讛 讝讜 诇讗 谞驻转专讛 讜谞砖讗专讛 讘转讬拽讜 [转注诪讜讚] 讛砖讗诇讛 讘诪拽讜诪讛.


讗 讗诪专 专' 讬讜谞转谉: 讗驻讬诇讜 诪讗讛 讚讬讬谞讬诐 砖讬砖讘讜 讘讚讬谉 诇讛讜专讜转, 讜讛诐 讚谞讜 讘讚讘专 讜砖讙讙讜 鈥� 讗讬谉 讞讬讬讘讬谉 讘拽专讘谉 注讚 砖讬讜专讜 讻讜诇谉, 砖谞讗诪专 讘讞讬讜讘 讛拽专讘谉: "讜讗诐 讻诇 注讚转 讬砖专讗诇 讬砖讙讜" (讜讬拽专讗 讚, 讬讙), 讜诇砖讜谉 "讻诇" 讘讗讛 诇讛讚讙讬砖: 注讚 砖讬砖讙讜 讻讜诇谉 讻诇讜诪专, 注讚 砖转驻砖讜讟 (转转拽讘诇) 讛讜专讗讛 讘讻诇 注讚转 讬砖专讗诇, 砖讛讜专讗讛 砖讙讜讬讛 讝讜 转讛讬讛 注诇 讚注转 "讻诇 讛注讚讛" 鈥� 讛住谞讛讚专讬谉. 讗诪专 专讘 讛讜谞讗 讘专讬讛 [讘谞讜] 砖诇 专讘 讛讜砖注讬讗: 讛讻讬 谞诪讬 诪住转讘专讗 [讻讱 讙诐 讻谉 诪住转讘专], 砖讛专讬 讘讻诇 讛转讜专讛 讻讜诇讛 拽讬讬诪讗 诇谉 [诪讜讞讝拽 讘讬讚讬谞讜] 讛讻诇诇 砖诇 专讜讘讜 讻讻讜诇讜, 讜讗讬诇讜 讛讻讗 [讻讗谉] 诇讗 谞讗诪专 "注讚讛" 讘诇讘讚, 讗诇讗 讻转讬讘 [谞讗诪专] "讻诇 讛注讚讛", 讜讛专讬 讝讜 讛讚讙砖讛 讬转讬专讛, 讛讜讗讬诇 讜讻讱, 讗驻讬诇讜 讛谉 诪讗讛 讻讜诇诐 爪专讬讻讬诐 诇讛讜专讜转.


转谞谉 [砖谞讬谞讜 讘诪砖谞转谞讜]: 讛讜专讜 讘讬转 讚讬谉, 讜讬讚注 讗讞讚 诪讛谉 砖讟注讜, 讗讜 转诇诪讬讚 讜专讗讜讬 诇讛讜专讗讛, 讜讛诇讱 讜注砖讛 注诇 驻讬讛诐, 讘讬谉 砖注砖讜 讜注砖讛 注诪讛谉, 讜讘讬谉 砖注砖讜 讜注砖讛 讗讞专讬讛谉, 讜讘讬谉 砖诇讗 注砖讜 讜注砖讛 鈥� 讛专讬 讝讛 讞讬讬讘, 诪驻谞讬 砖诇讗 转诇讛 讘讘讬转 讚讬谉.


讜讬砖 诇讚讬讬拽 讘诇砖讜谉 讛诪砖谞讛: 讛讗讬 [讝讛] 讗讜转讜 讞讻诐 讛讜讗 砖讞讬讬讘, 讛讗 [讛专讬] 讗诐 讛讬讛 讗讞专 砖注讜砖讛 讘讛讜专讗转 讘讬转 讚讬谉 鈥� 讛专讬讛讜 驻讟讜专, 讜讗诪讗讬 [讜诪讚讜注]? 讛讗 [讛专讬] 诇讗 谞讙诪专讛 讛讜专讗讛 注诇 驻讬 讻诇 讛讚讬讬谞讬诐, 砖讛专讬 讗诪专谞讜 砖讗诐 诇讗 讛讜专讜 讻诇 讘讬转 讛讚讬谉 讻讜诇诐 讗讬谉 讝讜 拽专讜讬讛 讛讜专讗讛! 讜诪砖讬讘讬诐: 讛讻讗 讘诪讗讬 注住拽讬谞谉 [讻讗谉 讘诪讛 讗谞讜 注讜住拽讬诐]? 讻讙讜谉 砖讛专讻讬谉 讛讛讜讗 讗讞讚 诪讛谉 砖讞诇拽 注诇讬讛诐 讘专讗砖讜 讜谞专讗讛 讛讬讛 讻诪住讻讬诐 诇讛诐.


转讗 砖诪注 [讘讜讗 讜砖诪注] 诪诪讛 砖砖谞讬谞讜 专讗讬讛 讛谞讜讙注转 诇注谞讬谉 讝讛 砖诇 专' 讬讜谞转谉: 讛讜专讜 讘讬转 讚讬谉, 讜讬讚注 讗讞讚 诪讛谉 砖讟注讜 讜讗诪专 诇讛谉 "讟讜注讬谉 讗转诐" 鈥� 讛专讬 讗诇讜 驻讟讜专讬诐. 讜谞讚讬讬拽: 讟注诪讗 [讛讟注诐, 讚讜讜拽讗] 砖讗诪专 诇讛谉 "讟讜注讬谉 讗转诐" 鈥� 砖驻讟讜专讬诐, 讛讗 砖转讬拽 诪讬砖转拽 [讛专讬 讗诐 砖转拽] 鈥� 讞讬讬讘讬谉, 讜讙诪专 诇讛 [讜谞讙诪专讛 注诇 讬讚讬 讻讱] 讛讛讜专讗讛, 讜讗诪讗讬 [讜诪讚讜注]? 讜讛讗 [讜讛专讬] 诇讗 讛讜专讜 讻讜诇谉, 讜讗诐 讻谉, 讛专讬 讝讛 砖诇讗 讻讚讘专讬 专' 讬讜谞转谉! 讗诪专讬 [讗讜诪专讬诐] 讘转砖讜讘讛 诇讻讱: 讛讻讬 谞诪讬 [讻讗谉 讙诐 讻谉] 诪讚讜讘专 讻讙讜谉 砖讛专讻讬谉 讗讜转讜 讗讞讚 讘专讗砖讜.


诪转讬讘 [诪拽砖讛] 专讘 诪砖专砖讬讗 注诇 讚讘专讬 专' 讬讜谞转谉 诪诪讛 砖砖谞讬谞讜: 住诪讻讜 专讘讜转讬谞讜 注诇 讚讘专讬 专讘谉 砖诪注讜谉 讘谉 讙诪诇讬讗诇 讜注诇 讚讘专讬 专' 讗诇注讝专 讘专' 爪讚讜拽, 砖讛讬讜 讗讜诪专讬诐: 讗讬谉 讙讜讝专讬谉 讙讝讬专讛 注诇 讛爪讘讜专 讗诇讗 讗诐 讻谉 专讜讘 讛爪讘讜专 讬讻讜诇讬谉 诇注诪讜讚 讘讛,


讜讗诪专 注诇 讻讱 专讘 讗讚讗 讘专 讗讘讗: 诪讗讬 拽专讗 [诪讛讜 讛诪拽专讗] 讛诪诇诪讚 注诇 讻讱? 砖谞讗诪专: "讘诪讗专讛 讗转诐 谞讗专讬诐 讜讗转讬 讗转诐 拽讘注讬诐 讛讙讜讬 讻诇讜" (诪诇讗讻讬 讙,讟), 砖讻诇 讛注诐 讻讜诇讜 拽讬讘诇 注诇讬讜 讘砖讘讜注讛 ("讘诪讗专讛") 讗转 讚讬谞讬 讛诪注砖专讜转, 讜讘讻诇 讝讗转 注讘专讜 注诇讬讛诐. 讜讛讗 讛讻讗 讚讻转讬讘 [讜讛专讬 讻讗谉 砖谞讗诪专] "讛讙讜讬 讻诇讜", 讜讘讻诇 讝讗转 专讜讘讗 讻讻讜诇讗 讚诪讬 [讛专讜讘 讻诪讜 讛讻诇 谞讞砖讘], 砖讛专讬 诪驻住讜拽 讝讛 住诪讻讜 专讘讜转讬谞讜 砖讗讬谉 讙讜讝专讬诐 讙讝讬专讛 讗诇讗 讻谉 注诐 专讜讘 讛爪讬讘讜专 讬讻讜诇讬诐 诇注诪讜讚 讘讛, 诪讻讗谉 转讬讜讘转讗 [拽讜砖讬讛 讞诪讜专讛] 诇专' 讬讜谞转谉. 讜诪住讻讬诪讬诐: 讗讻谉 转讬讜讘转讗 [拽讜砖讬讛 讞诪讜专讛 讛讬讗], 讜谞讚讞讜 讚讘专讬讜.


 讜砖讜讗诇讬诐: 讗诐 讻谉,  讜讗诇讗 诪注转讛 砖谞讚讞讜 讚讘专讬讜 砖诇 专' 讬讜谞转谉 砖谞住诪讻讜 注诇 讬讬转讜专 讛讻转讜讘, 诪讗讬 [诪讛 驻讬专讜砖] "讻诇 注讚转" 讚拽讗诪专 专讞诪谞讗 [砖讗诪专讛 讛转讜专讛]? 诪讛 讛讛讚讙砖讛 讛讝讜 讘讗讛 诇诇诪讚谞讜? 讛讻讬 拽讗诪专 [讻讱 讗诪专]: 讗讬 讗讬讻讗 [讗诐 谞诪爪讗讬诐] 讻诇 讛讚讬讬谞讬诐 讻讜诇诐 讜诪讞诇讬讟讬诐 讻讱 (诇驻讬 讚注转 讛专讜讘) 鈥� 讛讜讬讗 [讛专讬 讝讜] 讛讜专讗讛, 讜讗讬 [讜讗诐] 诇讗 谞诪爪讗讬诐 讻讜诇诐 鈥� 诇讗 讛讜讬讗 [讗讬谉 讝讜] 讛讜专讗讛.


讜讘注谞讬谉 讝讛 砖诇 诪讜砖讘 讛讚讬讬谞讬诐 讗诪专 专' 讬讛讜砖注: 注砖专讛 砖讬讜砖讘讬谉 讘讚讬谉 鈥� 拽讜诇专 (讛砖诇砖诇转 砖诇 讛讛讜诇讻讬诐 诇讛讬注谞砖) 转诇讜讬 讘爪讜讗专 讻讜诇谉. 讜砖讜讗诇讬诐: 驻砖讬讟讗 [驻砖讜讟] 砖讻谉 讛讜讗! 讜诪砖讬讘讬诐: 讛讗 拽讗 诪砖诪注 诇谉 [讚讘专 讝讛 诪砖诪讬注 诇谞讜], 砖讗驻讬诇讜 转诇诪讬讚 讘驻谞讬 专讘讜 讗诐 专讗讛 砖谞注砖转讛 砖讙讙讛 讜诇讗 转讬拽谉 鈥� 讛专讬 讛讞讜讘 转诇讜讬 讘讜, 讜讗讬谞讜 专砖讗讬 诇砖转讜拽 诪驻谞讬 讻讘讜讚 讛专讘.


 诪住讜驻专 砖专讘 讛讜谞讗 讻讬 讛讜讛 谞驻讬拽 诇讘讬 讚讬谞讗 [讻讗砖专 讛讬讛 讬讜爪讗 诇讘讬转 讛讚讬谉], 诪讬讬转讬 [讛讬讛 诪讘讬讗] 注砖专讛 转谞讗讬 讚讘讬 [砖讜谞讬 诪砖谞讬讜转 诪讘讬转] 专讘 诇拽诪讬讛 [诇驻谞讬讜] 砖讬讛讬讜 讻讗讬诇讜 砖讜转驻讬诐 注诪讜 讘讚讬谉, 砖讛讬讛 讗讜诪专 讻讬 讛讬讻讬 讚谞讬诪讟讬讬谉 砖讬讘讗 诪讻砖讜专讗 [讻讚讬 砖讬讙讬注 诇谞讜 专拽 砖讘讘 诪谉 讛拽讜专讛] 讻诇讜诪专, 砖讬讞诇拽讜 讗诇讛 注诪讬 讘讗讞专讬讜转 诇驻住拽 讛讚讬谉. 讜讻讬讜爪讗 讘讝讛 诪住讜驻专 砖专讘 讗砖讬 讻讬 讛讜讜 诪讬讬转讬 讟专驻转讗 诇拽诪讬讛 [讻讗砖专 讛讬讜 诪讘讬讗讬诐 讟专讬驻讛 诇驻谞讬讜] 诇砖讗讜诇 讗诐 讛讘讛诪讛 讛讬讗 讟专讬驻讛 讗讜 诇讗, 诪讬讬转讬 [讛讬讛 诪讘讬讗] 注砖专讛 讟讘讞讬 [砖讜讞讟讬诐] 诪诪转讗 诪讞住讬讗 讜诪讜转讬讘 拽诪讬讛 [讜诪讜砖讬讘诐 诇驻谞讬讜], 讗诪专: 讻讬 讛讬讻讗 讚谞讬诪讟讬讬谉 砖讬讘讗 诪讻砖讜专讗 [讻讚讬 砖讬讙讬注 诇谞讜 砖讘讘 诪谉 讛拽讜专讛].


讘 诪砖谞讛 讛讜专讜 讘讬转 讚讬谉 讛讜专讗讛 讘讟注讜转, 讜讬讚注讜 砖讟注讜 讜讞讝专讜 讘讛谉, 讘讬谉 砖讛讘讬讗讜 讻驻专转谉 (拽专讘谞诐) 注诇 诪讛 砖讛讜专讜 讜讘讬谉 砖诇讗 讛讘讬讗讜 讻驻专转谉, 讜讛诇讱 讗讚诐 砖诇讗 讬讚注 砖讞讝专讜 讘讛诐 讜注砖讛 注诇 驻讬讛谉 鈥� 专' 砖诪注讜谉 驻讜讟专 讗讜转讜 诪拽专讘谉, 讜专' 讗诇注讝专 讗讜诪专: 住驻拽 讛讜讗, 讜诪讘讬讗 讗砖诐 转诇讜讬. 讗讬讝讛讜 住驻拽? 诪转讬 谞讞砖讘 讚讘专 诇住驻拽 诇讛转讞讬讬讘 注诇讬讜 讘讗砖诐 转诇讜讬? 讗诐 讬砖讘 诇讜 讗讚诐 讘转讜讱 讘讬转讜 讜注砖讛 讻谉 鈥� 讞讬讬讘 讘讗砖诐, 砖讛讬讛 讬讻讜诇 诇讚注转 砖讘讬转 讛讚讬谉 讞讝专 讘讜. 讛诇讱 诇讜 诇诪讚讬谞转 讛讬诐 讜讛讜讗 住讜诪讱 注讚讬讬谉 注诇 讛讛讜专讗讛 讛讬砖谞讛 鈥� 驻讟讜专.


讗诪专 专' 注拽讬讘讗: 诪讜讚讛 讗谞讬 讘讝讛 砖讛诇讱 诇诪讚讬谞转 讛讬诐 砖讛讜讗 拽专讜讘 诇驻讟讜专 诪谉 讛讞讜讘讛. 讗诪专 诇讜 讘谉 注讝讗讬: 诪讗讬 砖谞讗 [诪讛 砖讜谞讛] 讝讛 诪谉 讛讬讜砖讘 讘讘讬转讜? 讗诪专 诇讜: 砖讛讬讜砖讘 讘讘讬转讜 讗驻砖专 讛讬讛 诇讜 砖讬砖诪注, 讜讝讛 砖讘诪讚讬谞转 讛讬诐 诇讗 讛讬讛 诇讜 讗驻砖专 砖讬砖诪注. 讜诪讻讗谉 讘讗讛 讛诪砖谞讛 诇讛住讘讬专 讘讗讬讝讛 注谞讬谉 谞讞砖讘 讛讚讘专 诇砖讙讙转 讛讜专讗讛 砖讛爪讬讘讜专 诪讘讬讗 注诇讬讛 拽专讘谉.


讛讜专讜 讘讬转 讚讬谉 诇注拽讜专 讗转 讻诇 讛讙讜祝 砖诇 讛诪爪讜讛 讜诇讗 驻专讟 讗讞讚 诪诪谞讛, 讻讙讜谉 砖讗诪专讜: 讗讬谉 讗讬住讜专 谞讚讛 讘转讜专讛, 讗讬谉 讗讬住讜专 砖讘转 讘转讜专讛, 讗讬谉 讗讬住讜专 注讘讜讚讛 讝专讛 讘转讜专讛 鈥� 讛专讬 讗诇讜 驻讟讜专讬谉. 砖讗讬谉 讝讜 砖讙讙转 讛讜专讗讛 讗诇讗 讟注讜转 驻砖讜讟讛. 讗诐 讛讜专讜 诇讘讟诇 诪拽爪转 诪讛诪爪讜讛 讜诇拽讬讬诐 诪拽爪转 鈥� 讛专讬 讗诇讜 讞讬讬讘讬谉.


讻讬爪讚? 讗诐 讗诪专讜: 讬砖 讗讬住讜专 谞讚讛 讘转讜专讛 讗讘诇 讛讘讗 注诇 砖讜诪专转 讬讜诐 讻谞讙讚 讬讜诐 注诇 讗砖讛 砖专讗转讛 讚诐 谞讬讚讛 砖诇讗 讘讝诪谞讛 讘诪砖讱 讬讜诐 讗讞讚, 砖讗讝 讛讬讗 爪专讬讻讛 诇砖诪讜专 讬讜诐 砖谞讬 讜诇讘讚讜拽 讗诐 讛讬讗 诪诪砖讬讻讛 讘谞讬讚转讛, 讜讗祝 讗诐 诇讗 专讗转讛 讘讬讜诐 讛砖谞讬 讛讬讗 谞讞砖讘转 讗讜转讜 讬讜诐 诇谞讬讚讛, 讜讛诐 讛讜专讜 砖讛讘讗 注诇讬讛 驻讟讜专, 讗讜 砖讗诪专讜:


讬砖 砖讘转 讘转讜专讛, 讗讘诇 讛诪讜爪讬讗 诪专砖讜转 讛讬讞讬讚 诇专砖讜转 讛专讘讬诐 驻讟讜专.


讬砖 注讘讜讚讛 讝专讛 讘转讜专讛, 讗讘诇 讛诪砖转讞讜讛 (砖诇讗 讛拽专讬讘 诇讛 拽专讘谉) 驻讟讜专 鈥� 讛专讬 讗诇讜 讞讬讬讘讬谉 注诇 讛讜专讗转 讟注讜转, 砖谞讗诪专: "讜谞注诇诐 讚讘专" (讜讬拽专讗 讚, 讬讙), 诇讜诪专 "讚讘专" 鈥� 驻专讟 讗讞讚, 讜诇讗 讻诇 讛讙讜祝.


讙 讙诪专讗 砖谞讬谞讜 讘诪砖谞讛 砖专' 砖诪注讜谉 驻讜讟专 讗转 诪讬 砖注砖讛 注诇 驻讬 讘讬转 讚讬谉 诇诪专讜转 砖讞讝专讜 讘讛诐. 讜注诇 讻讱 讗诪专 专讘 讬讛讜讚讛 讗诪专 专讘: 诪讗讬 讟注诪讗 [诪讛 讛讟注诐] 砖诇 专' 砖诪注讜谉? 讛讜讗讬诇 讜讘专砖讜转 讘讬转 讚讬谉 讛讜讗 注讜砖讛. 讗讬讻讗 讚讗诪专讬 [讬砖 砖讗讜诪专讬诐] 讝讗转 讘诇砖讜谉 讗讞专转: 讗诪专 专讘 讬讛讜讚讛 讗诪专 专讘, 讗讜诪专 讛讬讛 专' 砖诪注讜谉: 讻诇 讛讜专讗讛 砖讬爪讗讛 (砖驻砖讟讛) 讘专讜讘 爪讘讜专 讗祝 砖讘讬转 讛讚讬谉 讞讝专 讘讜 鈥� 讬讞讬讚 讛注讜砖讛 讗讜转讛 驻讟讜专, 诇驻讬 砖诇讗 谞讬转谞讛 讛讜专讗讛 讗诇讗 诇讛讘讞讬谉 讘讬谉 砖讜讙讙 诇诪讝讬讚 砖讛注讜砖讛 注诇 驻讬 讗讜转讛 讛讛讜专讗讛 谞讞砖讘 诇砖讜讙讙 砖讛专讬 转诇讛 讛讚讘专 讘讛讜专讗转 讘讬转 讛讚讬谉, 讜讗讚诐 讝讛 砖诇讗 讬讚注 砖讘讬转 讛讚讬谉 讞讝专 讘讜 诪讛讜专讗转讜 讗祝 讛讜讗 讛专讬讛讜 砖讜讙讙 讜诇讗 诪讝讬讚.


诪讬转讬讘讬 [诪拽砖讬诐 注诇 讻讱]: 驻专 讛注诇诐 讚讘专 砖诇 爪讘讜专 讜砖注讬专讬 注讘讜讚讛 讝专讛 鈥� 讘转讞诇讛 讙讜讘讬谉 注诇讬讛谉 讻诇讜诪专, 讙讜讘讬诐 讻住祝 诪讛爪讬讘讜专 讘诪讬讜讞讚 诇爪讜专讱 讝讛, 讗诇讜 讚讘专讬 专' 砖诪注讜谉. 专' 讬讛讜讚讛 讗讜诪专: 诪转专讜诪转 讛诇砖讻讛 讛谉 讘讗讬谉 讻诇讜诪专, 讛讬讜 诪讘讬讗讬诐 拽专讘谞讜转 讗诇讛 诪谉 讛转专讜诪讛 讛讻诇诇讬转 砖讛爪讬讘讜专 诪讘讬讗 讘讻诇诇 诇爪讜专讱 讛拽专讘谞讜转. 讜诇砖讬讟转 专' 砖诪注讜谉 注爪诪讜, 讗诪讗讬 [诪讚讜注] 讬讛讬讛 讗讚诐 讝讛 驻讟讜专, 讛诇讗 讻讬讜谉 讚讙讘讬 诇讛讜 [砖讙讜讘讬诐 讗讜转诐] 讗转 讛讻住驻讬诐 诇爪讜专讱 讻诇 拽专讘谉 讜拽专讘谉 讞讟讗转 砖诇 讛爪讬讘讜专, 讛讜讬 诇讬讛 [谞讛讬讛 诇讜] 讛讚讘专 讘讙讚专 "讛讜讚注 讗诇讬讜 讞讟讗转讜", 砖讛专讬 诪转讜讱 讛诪讙讘讬转 讘讜讜讚讗讬 谞讜讚注 诇讜 砖讟注讛 讘讬转 讛讚讬谉 讘讛讜专讗转讜!


 讜诪砖讬讘讬诐:  讗讬讘注讬转 讗讬诪讗 [讗诐 转专爪讛 讗诪讜专]: 讻讙讜谉 砖讙讘讜 住转诐, 讜诇讗 讛讜讚讬注讜讛讜 诇砖诐 诪讛 讙讜讘讬诐, 讻讱 砖诇讗 讬讚注 砖讘讬转 讛讚讬谉 讞讝专讜 讘讛诐.


讜讗讬讘注讬转 讗讬诪讗 [讜讗诐 转专爪讛 讗诪讜专]: 讻讙讜谉 砖诇讗 讛讜讛 诇讬讛 讘诪转讗 [讛讬讛 讘注讬专] 讘砖注讛 砖讙讘讜 讘注讬专讜, 讜诇讗 谞讜讚注 诇讜.


讜讗讬讘注讬转 讗讬诪讗 [讜讗诐 转专爪讛 讗诪讜专]: 专讘 讻讗讬讚讱 转谞讗 住讘专 [讻诪讜 讛转谞讗 讛讗讞专 讛讜讗 住讘讜专], 讚转谞讬讗 讗讬驻讻讗 [砖砖谞讜讬讛 讘专讬讬转讗 诇讛讬驻讱] 砖讘讛 谞讛驻讻讜 讛砖讬讟讜转 讛诇诇讜 讜讻讱 谞讗诪专 砖诐: 讘转讞讬诇讛 讙讜讘讬谉 诇讛谉, 讚讘专讬 专' 讬讛讜讚讛, 专' 砖诪注讜谉 讗讜诪专: 诪转专讜诪转 讛诇砖讻讛 讛谉 讘讗讬谉 讜诇驻讬讻讱 诇砖讬讟转 专' 砖诪注讜谉 砖讘讘专讬讬转讗 讝讜 讬转讻谉 砖诇讗 讬讚注 讗讜转讜 讗讚诐 砖讞讝专讜 讘讛诐 讘讬转 讛讚讬谉.


讜注讜讚 讘注谞讬谉 讝讛 转谞讬 [砖谞讜讬讛 讘专讬讬转讗]: 讬讞讬讚 砖注砖讛 诇讗讞专 砖讞讝专讜 讘讛诐 讘讬转 讛讚讬谉 专' 诪讗讬专 诪讞讬讬讘 讗讜转讜 讘拽专讘谉 讞讟讗转, 讜专' 砖诪注讜谉 驻讜讟专, 专' 讗诇注讝专 讗讜诪专: 住驻拽, 诪砖讜诐 (讘砖诐) 住讜诪讻讜住 讗诪专讜: 转诇讜讬. 讗诪专 专' 讬讜讞谞谉: 诇注谞讬谉 讗砖诐 转诇讜讬 讗讬讻讗 讘讬谞讬讬讛讜 [讬砖 讘讬谞讬讛诐, 讘讬谉 专' 讗诇注讝专 诇住讜诪讻讜住, 讛讘讚诇 讘讛诇讻讛] 砖诇讚注转 专' 讗诇注讝专 诪讘讬讗 讗砖诐 转诇讜讬, 讜诇讚注转 住讜诪讻讜住 爪讚 讛讞讬讜讘 砖诇 讛讗讬砖 转诇讜讬 讘住驻拽, 讜讗祝 讗砖诐 转诇讜讬 讗讬谞讜 诪讘讬讗.


讗诪专 专' 讝讬专讗: 诪砖诇 诇砖讬讟转 专' 讗诇注讝专 诇诪讛 讛讚讘专 讚讜诪讛? 诇讗讚诐 砖讗讻诇 讞转讬讻讛 砖讛讬讗 住驻拽 讞诇讘 住驻拽 砖讜诪谉 讜讞砖讘 砖讛讜讗 砖讜诪谉, 讜讗讻诇讛. 讜讗讞专 讻讱 谞讜讚注 诇讜 砖讛讜讗 住驻拽 讗讬住讜专 讻专转, 砖讘诪拽专讛 讝讛 诪讘讬讗 讗砖诐 转诇讜讬. 讜讗祝 诇注谞讬谉 讝讛, 讻讬讜谉 砖谞讜讚注 诇讜 诇讗讞专 讝诪谉 砖讞讝专讜 讘讬转 讛讚讬谉, 讛专讬 讝讛 讻诪讬 砖住驻拽 讘讬讚讜 讗诐 讞讟讗.

